昭文王相公出鎮青社
作者：宋祁
朝代：宋

paragraphs: 西漢無雙彥，中興第一流。
二篇應商夢，七聖首軒游。
昔會光華旦，時當物色求。
從容賜官筆，都穆潤緹油。
芝押兼泥熟，鼇峰駕浪浮。
捫天陪累䃭，敲鼎識掊鉤。
帝欲中階正，公參九廟謀。
危言天下事，坐勝幄中籌。
斤斤宣嘉績，巖巖樹壯猷。
異時思大冶，此日詠崇邱。
承弼圖勳盛，蕃宣席寵優。
均勞九州伯，重序富民侯。
真廟方憑几，祗宮奉委裘。
扶天八柱正，披日五雲收。
堯后除凶代，周王訪落秋。
盡歸千里馬，無復少陽牛。
熙縡官咸事，端朝茹不柔。
兜烽閒塞警，財餌撫夷酋。
再侍欽柴祭，仍賡築瓠謳。
奉承湯恤祀，力贊禹勤溝。
國頼蕭公畫，言無趙孟偷。
深恩及行葦，和氣藹鳴球。
幾欲辭名遂，何嘗爲智憂。
屢居移病苦，連賜上尊醅。
敦免深慈扆，猗違動邃旒。
坐槐聊罷府，剖竹更爲州。
晝錦貪過里，晨裝趣戒騶。
邳垠訪祠石，稷下按行楸。
列第今容駟，橫川本是舟。
娛賓羅鼎食，坐閣便巾㡚。
故事南宮在，渢歌北海流。
人祈衛武歲，三入對王休。